62023TJ1042_RES
Cauza T‑1042/23
BSW – management company of „BMC” holding
împotriva
Consiliului Uniunii Europene
Hotărârea Tribunalului (Camera a patra) din 19 martie 2025
„Politica externă și de securitate comună – Măsuri restrictive având în vedere situația din Belarus și implicarea Belarusului în agresiunea Rusiei împotriva Ucrainei – Înghețarea fondurilor – Lista persoanelor, a entităților și a organismelor cărora li se aplică înghețarea fondurilor și a resurselor economice – Includerea numelui reclamantei în listă – Sprijin acordat regimului Lukașenko – Obținerea de avantaje de pe urma regimului Lukașenko – Întreprindere de stat – Eroare de apreciere – Drept de proprietate – Libertatea de a desfășura o activitate comercială”
Uniunea Europeană – Controlul jurisdicțional al legalității actelor instituțiilor – Măsuri restrictive adoptate împotriva Belarusului – Înghețarea fondurilor anumitor persoane și entități având în vedere situația din Belarus – Întinderea controlului – Obligația autorității competente a Uniunii de a stabili, în caz de contestare, temeinicia motivelor reținute împotriva persoanelor sau a entităților vizate – Includere în liste întemeiată pe o serie de indicii precise, concrete și concordante
[Carta drepturilor fundamentale a Uniunii Europene, art. 47; Decizia 2012/642/PESC a Consiliului, astfel cum a fost modificată prin Decizia (PESC) 2023/1592, anexa I; Regulamentul nr. 765/2006 al Consiliului, anexa I, și Regulamentul nr. 2023/1591 al Consiliului]
(a se vedea punctele 31-33)
Politica externă și de securitate comună – Măsuri restrictive împotriva Belarusului – Criterii de adoptare a măsurilor restrictive – Persoane fizice sau juridice, entități sau organisme care obțin avantaje de pe urma regimului Lukașenko sau sprijină acest regim – Noțiunea de sprijin acordat regimului – Eroare de apreciere – Inexistență
[Decizia 2012/642/PESC a Consiliului, astfel cum a fost modificată prin Decizia (PESC) 2023/1592, anexa I; Regulamentul nr. 765/2006 al Consiliului, anexa I, și Regulamentul nr. 2023/1591 al Consiliului]
(a se vedea punctele 34-47, 62 și 80)
Politica externă și de securitate comună – Măsuri restrictive împotriva Belarusului – Criterii de adoptare a măsurilor restrictive – Persoane fizice sau juridice, entități sau organisme care obțin avantaje de pe urma regimului Lukașenko sau sprijină acest regim – Sprijin acordat guvernului – Noțiune – Plata către stat, de către o entitate publică, a unor sume în temeiul unei reglementări de stat care o impune – Includere – Calificarea sumelor respective drept impozit sau drept dividend – Lipsa incidenței
[Decizia 2012/642/PESC a Consiliului, art. 4 alin. (1) lit. (b); Regulamentul nr. 765/2006 al Consiliului, art. 2 alin. (5), și Regulamentul nr. 1014/2012 al Consiliului]
(a se vedea punctele 48-61)
Politica externă și de securitate comună – Măsuri restrictive împotriva Belarusului – Criterii de adoptare a măsurilor restrictive – Persoane fizice sau juridice, entități sau organisme care obțin avantaje de pe urma regimului Lukașenko sau sprijină acest regim – Noțiunea de obținere de avantaje – Eroare de apreciere – Inexistență
[Decizia 2012/642/PESC a Consiliului, astfel cum a fost modificată prin Decizia (PESC) 2023/1592, anexa I; Regulamentul nr. 765/2006 al Consiliului, anexa I, și Regulamentul nr. 2023/1591 al Consiliului]
(a se vedea punctele 63-65 și 73-80)
Politica externă și de securitate comună – Măsuri restrictive împotriva Belarusului – Domeniu de aplicare – Persoane fizice sau juridice, entități sau organisme care obțin avantaje de pe urma regimului Lukașenko sau sprijină acest regim – Noțiune – Persoane care au comis faptele menționate în trecut, în pofida lipsei unor elemente care să dovedească implicarea sau participarea actuală la asemenea fapte – Includere
[Decizia 2012/642/PESC a Consiliului, art. 4 alin. (1) lit. (b); Regulamentul nr. 765/2006 al Consiliului, art. 2 alin. (5), și Regulamentul nr. 1014/2012 al Consiliului]
(a se vedea punctul 69)
Politica externă și de securitate comună – Măsuri restrictive împotriva Belarusului – Înghețarea fondurilor anumitor persoane și entități având în vedere situația din Belarus – Restrângere a dreptului de proprietate și a libertății de a desfășura o activitate comercială – Admisibilitate – Condiții – Restrângere prevăzută de lege – Respectarea substanței dreptului invocat – Urmărirea unui obiectiv de interes general, recunoscut ca atare de Uniune – Respectarea principiului proporționalității – Condiții îndeplinite
[Carta drepturilor fundamentale a Uniunii Europene, art. 16 și 17 și art. 52 alin. (1); Decizia 2012/642/PESC a Consiliului, astfel cum a fost modificată prin Decizia (PESC) 2023/1592, anexa I; Regulamentul nr. 765/2006 al Consiliului, anexa I, și Regulamentul nr. 2023/1591 al Consiliului]
(a se vedea punctele 91-106)
Rezumat
Prin hotărârea sa, Tribunalul respinge acțiunea în anulare introdusă de AAT Byelorussian Steel Works – management company of „Byelorussian Metallurgical Company” holding (BSW – management company of „BMC” holding) împotriva actelor prin care această societate a fost inclusă în luna august 2023 (
1
) de Consiliul Uniunii Europene în lista persoanelor și entităților vizate de măsuri restrictive având în vedere situația din Belarus și implicarea Belarusului în agresiunea Rusiei împotriva Ucrainei. Ea completează jurisprudența privind luarea în considerare, ca element susceptibil să demonstreze sprijinul acordat de această întreprindere regimului, a plății de impozite către stat de către o întreprindere publică deținută integral de acesta.
Această cauză se înscrie în cadrul măsurilor restrictive adoptate de Uniunea Europeană începând cu anul 2004 având în vedere situația din Belarus în ceea ce privește democrația, statul de drept și drepturile omului, precum și implicarea Belarusului în agresiunea Rusiei împotriva Ucrainei. Reclamanta, una dintre cele mai mari întreprinderi din țară, își desfășoară activitatea în domeniul produselor siderurgice. Fondurile și resursele sale economice au fost înghețate pentru motivul că beneficia de pe urma regimului președintelui Lukașenko, îl sprijinea (
2
) și era răspunzătoare pentru reprimarea societății civile (
3
).
Aprecierea Tribunalului
În ceea ce privește motivul întemeiat pe o eroare de apreciere, Tribunalul consideră că, fără a săvârși o eroare, Consiliul a apreciat, cu ocazia adoptării Deciziei 2023/1592 și a Regulamentului 2023/1591, că reclamanta constituie o sursă substanțială de venituri pentru regimul Lukașenko, precum și pentru statul belarus, care profită direct de pe urma acestor venituri și că, în consecință, aceasta sprijină regimul Lukașenko în sensul articolului 4 alineatul (1) litera (b) din Decizia 2012/642.
Tribunalul arată că, pentru a considera că reclamanta sprijină regimul, Consiliul a ținut seama printre altele de cuantumurile considerabile ale impozitelor plătite de reclamantă statului belarus. Deși s‑a statuat deja că Consiliul nu poate deduce din simpla plată a impozitelor un „sprijin acordat regimului”, Tribunalul observă că situația din speță este diferită. În cauza respectivă (
4
), era vorba despre sprijin acordat regimului de către persoane fizice și persoane juridice de drept privat, care sunt supuse obligației de a plăti impozite ca „obligație legală aplicabilă tuturor contribuabililor belaruși”. În speță, reclamanta este o persoană juridică de drept public ce aparține statului și al cărei capital este deținut în totalitate de Republica Belarus.
Tribunalul precizează, pe de altă parte, că calificarea drept impozit sau drept dividend a temeiului pentru care sumele sunt plătite guvernului nu este determinantă pentru a identifica un „sprijin acordat guvernului”. Astfel, atât într‑un caz, cât și în celălalt, este vorba despre sume plătite statului de o entitate de drept public în temeiul unei reglementări de stat care impune această plată. Excluderea unor atare plăți din această noțiune de „sprijin acordat guvernului” pentru simplul motiv că sumele datorate sunt calificate drept impozite ar putea permite eludarea normelor Uniunii. În mod evident, ar putea fi instituită o majorare a cotei de impozitare a profitului realizat de asemenea entități în schimbul unei diminuări a cuantumului dividendelor, a căror plată în beneficiul statului este impusă de legislația națională tuturor societăților de drept public.
În aceste condiții, statul poate dispune de veniturile și de profitul reclamantei utilizând atât instrumente de drept public, precum impozitele, cât și instrumente derivate din dreptul de proprietate, precum dividendele. Forma în care resursele reclamantei urmează a fi transferate statului depinde tot de acesta din urmă, în calitate de legiuitor și de proprietar. În ceea ce privește resursele primite pentru a sprijini regimul, este irelevant dacă statul le primește sub formă de impozite plătite de o întreprindere publică sau sub formă de dividende, adică sub forma unei părți din profitul acestei întreprinderi după impozitare.
În plus, după cum reiese din motivele includerii denumirii reclamantei în listele în cauză, aceasta „este o întreprindere de stat unică din domeniul industriei metalurgice din Belarus, printre cele mai mari întreprinderi din această țară” și, „[c]a atare, aceasta reprezintă o sursă substanțială de venituri pentru regimul Lukașenko”. Rezultă că toate veniturile sau profiturile generate de reclamantă sunt susceptibile să fie plătite statului, indiferent de forma pe care ar putea să o îmbrace un asemenea sprijin.
Având în vedere cele ce precedă, Tribunalul apreciază că, în ceea ce privește o întreprindere al cărei întreg capital este deținut de stat, plata dividendelor, precum și a impozitelor poate fi luată în considerare pentru a stabili dacă aceasta reprezintă o sursă substanțială de venituri pentru regim în cadrul analizei eventualului sprijin acordat acestuia. El constată, în această privință, că reclamanta a plătit, în anul 2021, un impozit pe venit în cuantum de 11600000 de dolari americani (USD), contribuții la fondul de protecție socială în cuantum de 27900000 USD și un impozit pe clădiri și pe terenuri în cuantum de 6780000 USD.
(
1
)	Decizia de punere în aplicare (PESC) 2023/1592 a Consiliului din 3 august 2023 privind punerea în aplicare a Deciziei 2012/642/PESC privind măsuri restrictive având în vedere situația din Belarus și implicarea Belarusului în agresiunea Rusiei împotriva Ucrainei (JO 2023, L 195 I, p. 31) și Regulamentul de punere în aplicare (UE) 2023/1591 al Consiliului din 3 august 2023 privind punerea în aplicare a articolului 8a alineatul (1) din Regulamentul (CE) nr. 765/2006 privind măsuri restrictive având în vedere situația din Belarus și implicarea Belarusului în agresiunea Rusiei împotriva Ucrainei (JO 2023, L 195 I, p. 1).
(
2
)	Articolul 4 alineatul (1) litera (b) din Decizia 2012/642/PESC a Consiliului din 15 octombrie 2012 privind măsuri restrictive împotriva Belarus (JO 2012, L 285, p. 1) și articolul 2 alineatele (1) și (5) din Regulamentul (CE) nr. 765/2006 al Consiliului din 18 mai 2006 privind măsurile restrictive împotriva președintelui Lukașenko și anumitor funcționari din Belarus, astfel cum a fost modificat prin Regulamentul (UE) nr. 1014/2012 al Consiliului din 6 noiembrie 2012 (JO 2012, L 307, p. 1).
(
3
)	A se vedea articolul 4 alineatul (1) litera (a) din Decizia 2012/642/PESC și articolul 2 alineatul (4) din Regulamentul (CE) nr. 765/2006.
(
4
)	Hotărârea din 6 octombrie 2015, Chyzh ș.a./Consiliul (T‑276/12, nepublicată, EU:T:2015:748, punctul 169).